Menntunartækifæri barna og ungmenna og aðgengi þeirra að íþrótta - og tómstundastarfi hefur áhrif á ákvarðanir foreldra um búferlaflutninga frá smærri byggðarlögum . Þetta sýna niðurstöður könnunar Byggðastofnunar sem í vor kannaði viðhorf íbúa í 56 byggðakjörnum utan stærstu þéttbýlisstaða landsins . Alls bárust svör frá rúmlega 5.600 þátttakendum sem allir búa í byggðakjörnum með færri en 2.000 íbúa . Menntatækifæri hafa margfeldisáhrif , ekki síst fyrir smærri samfélög . Það er mikilvægt að allir hafi jöfn tækifæri til menntunar og geti fundið nám við sitt hæfi . Við viljum tryggja öllum börnum og ungmennum slík tækifæri og er það eitt leiðarljósa við gerð nýrrar menntastefnu fyrir Ísland til ársins 2030 . Markmiðið er skýrt ; íslenskt menntakerfi á að vera framúrskarandi og byggja undir samkeppnishæfni hagkerfisins til langrar framtíðar . Síðasta vetur héldum við 23 fræðslu - og umræðufundi um land allt , sem lið í mótun nýju menntastefnunnar , m.a. með fulltrúum sveitarfélaga og skólasamfélagsins . Tæplega 1.500 þátttakendur mættu á fundina og sköpuðust þar góðar og gagnrýnar umræður um mennta - og samfélagsmál . Niðurstöður þessara funda eru okkur dýrmætar í þeirri vinnu sem nú stendur yfir en af þeim má skýrt greina að vilji er til góðra verka og aukins samstarfs um uppbyggingu á sviði menntunar um allt land . Lilja Dögg Alfreðsdóttir , mennta - og menningarmálaráðherra og varaformaður Framsóknar . Greinin birtist fyrst í Morgunblaðinu 31. október 2019 .